/* KOM/2010/0766 lopull. */ KOMISSION TIEDONANTO NEUVOSTOLLE neuvottelujen aloittamisesta Guinea-Bissaun tasavallan kanssa tarkistetun Cotonoun sopimuksen 96 artiklan mukaisesti





[pic] | EUROOPAN KOMISSIO | Bryssel 20.12.2010 KOM(2010) 766 lopullinen KOMISSION TIEDONANTO NEUVOSTOLLE neuvottelujen aloittamisesta Guinea-Bissaun tasavallan kanssa tarkistetun Cotonoun sopimuksen 96 artiklan mukaisesti KOMISSION TIEDONANTO NEUVOSTOLLE neuvottelujen aloittamisesta Guinea-Bissaun tasavallan kanssa tarkistetun Cotonoun sopimuksen 96 artiklan mukaisesti 1. Taustaa Siitä lähtien, kun Guinea-Bissau itsenäistyi vuonna 1975, sillä on ollut läheiset suhteet Euroopan unioniin, joka on käyttänyt jo yli 500 miljoonaa euroa kehitysyhteistyöhön maan kanssa. Se on kuitenkin edelleen hauras valtio, jossa on etnisiä jännitteitä, suhteettoman suuri, epäammattimainen ja erittäin politisoitunut armeija sekä laajamittaista köyhyyttä. Lisäksi huumekaupasta peräisin olevalla rahalla on viime vuosina ollut korruptoiva vaikutus yhteiskunnan eri kerrostumiin (armeija, poliittiset puolueet, hallintoelimet jne.). Huumekauppa aiheuttaa epävakautta myös naapurimaissa vapaaseen liikkuvuuteen liittyvän rajojen höllentymisen sekä Casamancen ja Guinean kiristyneen turvallisuustilanteen vuoksi. Guinea-Bissaun poliittinen ilmapiiri ja turvallisuustilanne kiristyi vuoden 2009 alkupuoliskolla, mikä johti maaliskuussa asevoimien esikuntapäällikön ja presidentti Joao Vieiran murhiin. Saman vuoden kesäkuussa surmattiin aluehallintoministeri ja entinen puolustusministeri, ja muita henkilöitä pidätettiin. Kaikki nämä henkilöt olivat presidentti Vieiran lähipiiriä, ja viranomaiset väittivät heidän olleen mukana vallankaappausyrityksessä. Näistä tapahtumista huolimatta varhennetut presidentinvaalit Vieiran seuraajan valitsemiseksi sujuivat rauhallisesti. Vaalien toisella kierroksella 26. heinäkuuta voittajaksi selviytyi Malam Bacai Sanha (PAIGC-puolueesta) 63,31 prosentin äänimäärällä. Hänen viisivuotinen presidenttikautensa alkoi 8. syyskuuta 2009 pääministerinä Carlos Gomes. Uusi presidentti korosti virkaanastujaispuheessaan kansallista sovittelua ja mainitsi prioriteeteikseen rankaisemattomuuden kulttuurin kitkemisen ja turvallisuusalan uudistamisen. Joitakin päiviä myöhemmin uudistusmieliseksi tunnettu merivoimien päällikkö, amiraali José Zamora Induta, nimitettiin asevoimien esikuntapäälliköksi. Lokakuun lopussa presidentti suoritti hallituksessa perusteellisen uudelleenjärjestelyn, joka koski suurinta osaa salkuista ja toi hallitukseen uusia henkilöitä. Vähän myöhemmin nimitettiin uusi valtakunnansyyttäjä, jonka tehtävänä on parantaa syyttäjälaitoksen toimintaa sekä rikollisuuden torjunnan ja ennaltaehkäisyn alalla että maalis- ja kesäkuussa 2009 tehtyjen poliittisten murhien selvittämiseksi aloitettujen virallisten tutkimusten edistämiseksi. Uudet vallanpitäjät antoivat sen vaikutelman, että he puuttuvat edeltäjiään päättäväisemmin maan epäkohtiin. Sotilaspiirien sekaantuminen politiikkaan on kuitenkin edelleen merkittävä huolenaihe ja epävakauttava tekijä. EU on reagoinut tilanteeseen lisäämällä koko ajan tukeaan Guinea-Bissaulle turvallisuusalan uudistamiseen liittyvissä asioissa, koska tällä on keskeinen merkitys, jotta asevoimat saadaan siviilivalvontaan. Näiden EKR:n kautta rahoitettujen toimien lisäksi EU on tukenut maan viranomaisia turvallisuusalan uudistuksen toteuttamisessa yhteisen ulko- ja turvallisuuspolitiikan (YUTP) puitteissa toukokuussa 2008 käynnistetyn operaation avulla, jolla maan viranomaisia ja erityisesti asevoimia, poliisia ja syyttäjäviranomaisia tuetaan kansallisessa turvallisuusalan uudistusstrategiassa. Edistysaskelista huolimatta huolet osoittautuivat aiheellisiksi 1. huhtikuuta 2010, jolloin ryhmä kapinoivia sotilaita pidätti asevoimien apulaisesikuntapäällikkö kenraali Antonio Injain käskystä esikuntapäällikkö Zamoran (joka on edelleen pidätettynä) ja pääministerin, jota uhattiin kuolemalla mutta joka vapautettiin muutama tunti myöhemmin. Tästä kapinasta lähtien asevoimien tosiasiallinen esikuntapäällikkö on ollut kenraali Injai. Presidentti nimitti hänet hallituksen ehdotuksesta virallisesti tehtävään 25. kesäkuuta 2010 huolimatta kansainvälisen yhteisön varoituksista. 2. Euroopan unionin reaktio EU paheksui korkean edustajansa 2. huhtikuuta antamassa julkilausumassa edellispäivänä tapahtunutta kapinaa luonnehtien sitä voimassaolevan perustuslaillisen järjestyksen loukkaukseksi ja kehotti Guinea-Bissaun viranomaisia tekemään kaikkensa demokratian palauttamiseksi. Afrikan unioni ja ECOWAS antoivat samansuuntaiset julkilausumat. Neuvoston poliittisten ja turvallisuusasioiden komitea (PTK) totesi 13. huhtikuuta EU:n ja Guinea-Bissaun tulevia suhteita koskevan pohdinta-ajan tarpeelliseksi ja korosti, että siviiliviranomaisille on annettava kaikki tarvittava tuki tilanteen ratkaisemiseksi tehokkaasti. Neuvoston Afrikka-työryhmä pyysi 14. huhtikuuta EU:n operaation johtajia Guinea-Bissaussa esittämään maan viranomaisille demarssin ja ryhtymään Cotonoun sopimuksen 8 artiklan mukaiseen tehostettuun poliittiseen vuoropuheluun seuraavista asioista: i) esikuntapäällikön ja muiden 1. huhtikuuta 2010 pidätettyjen välitön vapauttaminen; ii) huhtikuun 1. päivän välikohtauksiin osallistuneiden henkilöiden saattaminen oikeudelliseen vastuuseen ja rankaiseminen; iii) uskollisuus ja kunnioitus laillisia, demokraattisesti nimitettyjä viranomaisia kohtaan. Demarssi suoritettiin 19. huhtikuuta 2010. Neuvoston Afrikka-työryhmä tarkasteli 26. huhtikuuta EU:n Guinea-Bissaun-operaation johtajien raporttia ja katsoi aiheelliseksi muistuttaa seuraavista asioista: i) turvallisuusalan uudistamisen keskeinen merkitys maan demokratialle ja vakaudelle; ii) EU:n ja Guinea-Bissaun suhteiden jatkon riippuminen maan tulevasta poliittisesta kehityksestä. PTK antoi 30. huhtikuuta neuvoston pääsihteeristölle ja komissiolle tehtäväksi i) ehdottaa välittömästi lyhytaikaisia toimenpiteitä, joilla tilannetta Guinea-Bissaussa voidaan parantaa, ja ii) suorittaa kesäkuun loppuun mennessä strateginen uudelleenarviointi EU:n sitoumuksista Guinea-Bissauta kohtaan kaikkien EU:n käytettävissä olevien välineiden osalta. Lopullinen päätös EU:n sitoumuksista erityisesti YUTP:n puitteissa oli määrä tehdä heinäkuussa 2010 tämän strategisen uudelleenarvioinnin ja Guinea-Bissaun tilanteen kehityksen perusteella. Neuvosto vahvisti 7. toukokuuta, että YUTP-sitoumuksen, joka liittyi Guinea-Bissaun turvallisuusalan uudistamiseen, ehtoina säilyvät myös 30. päivän syyskuuta jälkeen seuraavat: i) perustuslaillisen järjestyksen palauttaminen; ii) entisen esikuntapäällikön Zamora Indutan vapauttaminen; iii) huhtikuun 1. päivän välikohtauksiin osallistuneiden henkilöiden saattaminen oikeudelliseen vastuuseen; iv) turvallisuusalan uudistamista koskevan lainsäädäntöpaketin hyväksyminen. Toukokuussa komissio, neuvosto ja neuvoston Afrikka-työryhmä lähettivät yhteisen valtuuskunnan Guinea-Bissauhun neuvoston pääsihteeristön ja komission ehdottamien lyhytaikaisten toimenpiteiden pohjalta. Matkan perusteella pääteltiin, että Guinea-Bissaun viranomaiset eivät kyenneet palauttamaan perustuslaillista järjestystä, vaikka ne olivatkin EU:n kanssa samoilla linjoilla kapinasta. Korkea edustaja ilmaisikin 5. heinäkuuta 2010 annetussa julkilausumassa tyrmistyksensä kenraali Antonio Injain nimityksestä esikuntapäälliköksi ottaen huomioon tämän päävastuun 1. huhtikuuta tapahtuneessa kapinassa. Korkea edustaja muistutti myös olevansa erittäin huolestunut Zamora Indutan laittomasta pidätyksestä ja pyysi Guinea-Bissaun viranomaisia lopettamaan sen. Korkea edustaja totesi julkilausumassa, että Guinea-Bissaun tilanne saattaa rikkoa maan sitoumuksia, jotka liittyvät ihmisoikeuksiin, demokratiaan ja oikeusvaltioperiaatteeseen ja ovat Cotonoun sopimuksen olennaisia osia, ja kehotti EU:ta tarkastelemaan uudelleen kaikilta osin suhteitaan maahan. Afrikan unioni, ECOWAS ja Yhdysvallat antoivat samansuuntaiset julkilausumat. Neuvoston Afrikka-työryhmä tarkasteli 7. heinäkuuta EU:n Guinea-Bissaun-operaation johtajien uutta raporttia. Se i) suhtautui myönteisesti johtajien esittämiin suosituksiin; ii) paheksui kenraali Injain nimitystä esikuntapäälliköksi katsoen nimityksen mahdollisesti loukkaavan demokratian ja oikeusvaltion periaatteita ja Cotonoun sopimuksen olennaisia osia; iii) pyysi operaation johtajia laatimaan luettelon henkilöistä, jotka ovat vastuussa jatkuvasta epävakaudesta ja/tai osallisina laittomissa toimissa, jotta EU voisi kohdistaa heihin pakotteita; iv) suhtautui myönteisesti kansainvälisen yhteisön yksimieliseen reaktioon ja vahvisti, että EU:n toimet on tärkeää koordinoida huolellisesti koko kansainvälisen yhteisön ja erityisesti Afrikan unionin, ECOWASin ja YK:n kanssa. PTK päätti 9. heinäkuuta i) lopettaa turvallisuusalan uudistamiseen liittyneen YUTP-operaation sekä ii) pyytää neuvoston pääsihteeristöltä ja komissiolta ehdotuksia EU:n turvallisuusalan uudistamisen asiantuntemuksen lujittamiseksi Guinea-Bissaussa. Korkea edustaja ilmoitti 27. heinäkuuta kirjeitse pääministerille YUTP-operaation lopettamisesta 30. syyskuuta 2010 sekä siitä, että uuden operaation aloittaminen on mahdotonta maan poliittisen tilanteen vuoksi. Hän ilmoitti myös, että EU:n kaikkia sitoumuksia Guinea-Bissauta kohtaan on tarkasteltava uudelleen osapuolten tehostetun poliittisen vuoropuhelun pohjalta. 3. Komission ehdotus Komissio katsoo, että 1. huhtikuuta 2010 tapahtunut kapina ja yhden sen alkuunpanijan nimittäminen asevoimien esikuntapäälliköksi on muuttanut merkittävästi Guinea-Bissaun poliittista ja turvallisuustilannetta ja rikkoo itsessään Guinea-Bissaun ihmisoikeus- ja oikeusvaltiositoumuksia, jotka ovat Cotonoun sopimuksen olennaisia osia. Cotonoussa 23. kesäkuuta 2000 allekirjoitetun ja Ouagadougoussa 22. kesäkuuta 2010 tarkistetun AKT–EY-kumppanuussopimuksen 96 artiklan 2 kohdassa viitataan kumppanuuden perustana oleviin sopimuksen olennaisiin osiin, jotka on määritelty sen 9 artiklassa. Demokratian ja oikeusvaltion periaate sekä ihmisoikeudet muodostavat sopimuspuolten sisä- ja ulkopolitiikan perustan ja ovat sopimuksen olennaisia osia. Näiden periaatteiden ja niiden olosuhteiden perusteella, joissa sotilaskapina tapahtui Guinea-Bissaussa 1. huhtikuuta 2010, komissio toteaa, että näitä olennaisia osia on rikottu erityisen vakavalla ja ilmeisellä tavalla. Komissio katsoo lisäksi, että kyseessä on sopimuksen 96 artiklan 2 kohdan b alakohdassa tarkoitettu erityisen kiireellinen tapaus. Se pitääkin tarpeellisena aloittaa neuvottelut Guinea-Bissaussa valtaa pitävien viranomaisten kanssa, jotta kriisiin voitaisiin etsiä erilaisia ratkaisuja ja palauttaa demokraattinen järjestys. Näitä neuvotteluja käydään tarkistetun Cotonoun sopimuksen 96 artiklan mukaisesti, ja niissä pyritään erityisesti keskustelemaan tietyistä sitoumuksista, joita kyseisiltä viranomaisilta odotetaan ja jotka liittyvät erityisesti seuraaviin seikkoihin: - vara-amiraali Zamora Indutan ja muiden 1. huhtikuuta 2010 tapahtuneen välikohtauksen yhteydessä laittomasti pidätettyjen henkilöiden vapauttaminen; - riippumattoman selvityksen tekeminen 1. maaliskuuta 2009 ja 1. huhtikuuta 2010 välisen ajan tapahtumista; - sellaisten nuhteettomien henkilöiden nimittäminen asevoimien johtoon, jotka eivät ole osallistuneet väkivaltaisuuksiin ja perustuslain vastaisiin toimiin; - viranomaisten hyväksyntä kaikille asiantuntijaryhmille ja siviili- ja sotilastoimille, joita ECOWAS/CPLP ja/tai muut kumppanit saattavat ehdottaa turvallisuusalan uudistamisen valvomiseksi ja tukemiseksi ja poliittisten henkilöiden suojelemiseksi; - turvallisuusalan uudistamista koskevan lainsäädäntöpaketin hyväksyminen, vahvistaminen ja julkaisu; - hallituksen hyväksymä turvallisuusalan uudistamista koskeva toimintaohjelma; - muut sitoumukset, joilla voidaan parantaa maan demokraattista hallintoa ja turvallisuusalan uudistamista. Vuoropuhelun avulla Guinea-Bissaun viranomaiset voivat toteuttaa toimenpiteitä kriisin ratkaisemiseksi. Euroopan unioni voi myös arvioida, missä määrin se saattaisi tämän vuoropuhelun perusteella tukea aloitteita, jotka ovat linjassa tarkistetun Cotonoun sopimuksen periaatteiden noudattamisen kanssa. Näistä syistä komissio ehdottaa neuvostolle, että Guinea-Bissaun tasavalta kutsutaan liitteenä olevan kirjeluonnoksen mukaisesti neuvotteluihin tarkistetun Cotonoun sopimuksen 96 artiklan nojalla. Näiden neuvottelujen tuloksia odotettaessa komissio ryhtyy Guinea-Bissaussa toteutettavaa kehitysyhteistyötä koskeviin suojatoimiin lukuun ottamatta maksuja, jotka sisältyvät jo toteutusvaiheessa oleviin sopimuksiin, humanitaarisia tai muita väestöä suoraan hyödyttäviä toimia, alueellisia tai rajat ylittävän rikollisuuden torjuntaan liittyviä hankkeita sekä tulevien hankkeiden toteuttamisen valmisteluja, kunhan eri välineiden ja rahoitussopimusten erityisehtoja noudatetaan. Vakiintuneen käytännön mukaisesti ja Guinea-Bissaun asema huomioon ottaen myös Afrikan unioni, ECOWAS ja CPLP kutsutaan mukaan neuvotteluihin. LIITE Kirjeluonnos Arvoisa tasavallan presidentti Arvoisa pääministeri Euroopan unioni (EU) on ilmaissut 1. huhtikuuta 2010 tapahtuneen kapinan jälkeen useita kertoja huolensa siitä, että Guinea-Bissaun tietyt korkea-arvoiset sotilashenkilöt eivät kunnioita demokratiaa ja että maassa loukataan ihmisoikeuksia. Se on pyytänyt maanne viranomaisia tekemään kaikkensa perustuslaillisen järjestyksen palauttamiseksi. Huolimatta EU:n virallisesta yhteydenotosta maanne viranomaisiin 19. huhtikuuta 2010 ja komission, neuvoston ja Espanjan toukokuussa 2010 lähettämästä yhteisestä valtuuskunnasta useat tekijät viittaavat valitettavasti edelleen siihen, että maanne tilanne ei ole menossa toivottuun suuntaan. Lisäksi huumekauppa on lisääntymässä, mikä huolestuttaa EU:ta erityisesti. Yhteisen ulko- ja turvallisuuspolitiikan korkea edustaja, komission varapuheenjohtaja, reagoi 5. heinäkuuta 2010 antamassaan julkilausumassa voimakkaasti kenraali Injain nimitykseen esikuntapäälliköksi muistuttaen olevansa erittäin huolestunut vara-amiraali Zamora Indutan laittomasta pidätyksestä ja pyytäen maanne viranomaisia lopettamaan sen. Korkea edustaja/varapuheenjohtaja ilmoitti 27. heinäkuuta 2010 päivätyssä kirjeessään saattavansa 30. syyskuuta 2010 päätökseen turvallisuusalan uudistamista tukevan EU:n operaation. Uuden operaation käynnistäminen on mahdotonta maanne tämänhetkisessä tilanteessa ja koska EU:n on tarkistettava kaikkia sitoumuksiaan Guinea-Bissauta kohtaan tehostetun poliittisen vuoropuhelun pohjalta. Tarkistetun Cotonoun sopimuksen 96 artiklan 2 kohdan a alakohdan mukaisesti ja ottaen huomioon, että kyseessä on sopimuksen 9 artiklassa tarkoitettujen olennaisten osien vakava ja ilmeinen rikkominen, meillä on kunnia kutsua maanne EU:n ja sen jäsenvaltioiden nimissä Cotonoun sopimuksen mukaisiin neuvotteluihin, jotta voimme yhdessä tarkastella tilannetta perusteellisesti ja rakentavasti ja tarvittaessa korjata sen. Neuvotteluissa on etenkin tarkoitus keskustella kyseisten viranomaisten kanssa ihmisoikeuksien ja oikeusvaltioperiaatteen kunnioittamiseen liittyvistä sitoumuksista, joita voivat olla esimerkiksi seuraavat: - vara-amiraali Zamora Indutan ja muiden 1. huhtikuuta 2010 tapahtuneen välikohtauksen yhteydessä laittomasti pidätettyjen henkilöiden vapauttaminen; - riippumattoman selvityksen tekeminen 1. maaliskuuta 2009 ja 1. huhtikuuta 2010 välisen ajan tapahtumista; - sellaisten nuhteettomien henkilöiden nimittäminen asevoimien johtoon, jotka eivät ole osallistuneet väkivaltaisuuksiin ja perustuslain vastaisiin toimiin; - viranomaisten hyväksyntä kaikille siviili- ja sotilasasiantuntijaryhmille, joita ECOWAS/CPLP ja/tai muut kumppanit saattavat ehdottaa turvallisuusalan uudistamisen valvomiseksi ja tukemiseksi ja poliittisten henkilöiden suojelemiseksi; - turvallisuusalan uudistamista koskevan lainsäädäntöpaketin hyväksyminen, vahvistaminen ja julkaisu; - hallituksen hyväksymä turvallisuusalan uudistamista koskeva toimintaohjelma; - muut sitoumukset, joilla voidaan parantaa maan demokraattista hallintoa ja turvallisuusalan uudistamista. Guinea-Bissaulle tarjoutuu neuvotteluissa mahdollisuus määritellä soveltuvat toimenpiteet tilanteen korjaamiseksi. Ehdotamme, että neuvottelut käydään 30 päivän kuluessa tämän kirjeen vastaanottamisesta Euroopan unionin neuvoston päätoimipaikassa Brysselissä. Koska neuvotteluissa on tarkoitus käsitellä monenlaisia hallintokysymyksiä, mukaan luettuina lainsäädäntö ja oikeuslaitos, maanne korkeimpien edustajien läsnäolo olisi suotavaa. Afrikan unioni, ECOWAS ja CPLP kutsutaan mukaan neuvotteluihin. Näiden neuvottelujen tuloksia odotettaessa komissio ryhtyy Guinea-Bissaussa toteutettavaa kehitysyhteistyötä koskeviin suojatoimiin lukuun ottamatta maksuja, jotka sisältyvät jo toteutusvaiheessa oleviin sopimuksiin, humanitaarisia tai muita väestöä suoraan hyödyttäviä toimia, alueellisia tai rajat ylittävän rikollisuuden torjuntaan liittyviä hankkeita sekä tulevien hankkeiden toteuttamisen valmisteluja, kunhan eri välineiden ja rahoitussopimusten erityisehtoja noudatetaan. Kunnioittavasti Komission puolesta (Andris Piebalgs) | Neuvoston puolesta (Catherine Ashton) | Jäljennös: Guinea-Bissaun tasavallan suurlähettiläsAKT–EU-ministerineuvoston puheenjohtajaAKT-suurlähettiläskomitean puheenjohtajaAKT-valtioiden ryhmän pääsihteeri